Document ID: 32004R1248

KOMISIJAS REGULA (EK) Nr. 1248/2004
(2004. gada 7. jūlijs)
par pagaidu pasākumiem saistībā ar dažām ievešanas un izvešanas atļaujām attiecībā uz lauksaimniecības produktu tirdzniecību starp Kopienu tās 2004. gada 30. aprīļa sastāvā un Čehiju, Igauniju, Kipru, Latviju, Lietuvu, Ungāriju, Maltu, Poliju, Slovēniju un Slovākiju
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu,
tā kā:
(1)
Līdz 2004. gada 30. aprīlim lauksaimniecības produktu tirdzniecība starp Kopienu un Čehiju, Igauniju, Kipru, Latviju, Lietuvu, Ungāriju, Maltu, Poliju, Slovēniju un Slovākiju notika, uzrādot ievešanas vai izvešanas atļaujas. Sākot no 2004. gada 1. maija šīs atļaujas šādai tirdzniecībai vairs nav derīgas.
(2)
Dažas atļaujas, kuru derīguma termiņš pārsniedz 2004. gada 30. aprīli, pilnībā vai daļēji netika izmantotas. Šajās atļaujās noteiktās saistības būtu bijis jāievēro, lai nezaudētu iesniegto drošības naudu. Šīs saistības vairs nepastāv, tādēļ būtu jāļauj tās atcelt un atdot atpakaļ iesniegto drošības naudu.
(3)
Šajā regulā paredzētie pasākumi ir saskaņā ar visu attiecīgo pārvaldības komiteju atzinumu,
IR PIEŅĒMUSI ŠO REGULU.
1. pants
Attiecībā uz ievešanas un izvešanas, kā arī iepriekšējas noteikšanas atļaujām noteiktās garantijas tiek atceltas pēc ieinteresēto personu pieprasījuma, ja:
-
šajās atļaujās kā galamērķa valsts vai izcelsmes valsts ir norādīta Čehija, Igaunija, Kipra, Latvija, Lietuva, Ungārija, Malta, Polija, Slovēnija vai Slovākija,
-
šo atļauju derīguma termiņš 2004. gada 1. maijā vēl nav beidzies,
-
tās tikušas izmantotas vienīgi daļēji vai vispār nav tikušas izmantotas līdz minētajai dienai.
Pirmā daļa attiecas arī uz atļaujām, kurās kā galamērķis vai izcelsme norādīta “PECO”, ar nosacījumu, ka uzņēmējs atbildīgajām iestādēm iesniedz apliecinājumu, ka tirdzniecība notikusi ar kādu no 1. daļā minētajām dalībvalstīm.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Tā ir piemērojama no 2004. gada 1. maijā.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 7. jūlijā

Labels: 3
15
6